Nos Hugo, dux Burgundie, notum facimus universis quod nos volumus et precipimus quod quicumque redditus nostros de Dez, prope Talantum, tenuerit, tam heredes nostri quam alii, reddat et persolvat annuatim abbatie Alberipe, Cisterciensis ordinis, sex modios vini in vindemiis prout continetur in litteris domini Joannis de Saloon, a quo habuimus dictam villam. In cujus rei testimonium sigillum nostrum presentibus duximus apponendum. Actum anno Domini M°CC°LXX° secundo.